b'\n_START_ARTICLE_\nFushigi Y\xc5\xabgi\n_START_SECTION_\nBanghay\n_START_PARAGRAPH_\nNagsisimula ang kuwento sa pagpapakilala sa magkaibigang dalagang sina Miaka Y\xc5\xabki at Yui Hongo ("Julie" sa Pilipinong dub). Napunta sila isang araw sa pinagbabawal na bahagi ng Pambansang Aklatan, at mayroon silang nagtagpuang kakaibang aklat na pinamagatang "Ang Aklat ng Kalawakan ng Apat na Diyos". Nang buksan nila ang aklat at binasa ang unang pahina, nahigop sila ng aklat at napasok sa mundong nasa loob ng kuwento, na katulad sa sinaunang Tsina._NEWLINE_Itataguring "Katalonan ni Suzaku" si Miaka ng Imperyo ng K\xc5\x8dnan, at ang siyang itinadhanang magtitipon sa Pitong Mandirigmang Makalangit ni Suzaku upang maitawag ang diyos na si Suzaku at makamit ang tatlong kahilingan. Magiging kasintahan niya ang isa sa Pitong Mandirigma na si Tamahome, ang siyang nagtanggol sa kanila nina Julie nang pagtangkaan silang saktan ng mga salarin nang una silang mapadpad sa mundo ng aklat. Bunga nito, sa halip na naisin ni Miaka na gamitin ang isa sa tatlong hiling upang makapasa siya sa kaniyang pinupusuang mataas na paaralan, mas nagustuhan niyang gamitin ito upang magkasama sila nina Tamahome._NEWLINE_Ang kaniyang kaibigang si Julie Hongo naman ang tinaguriang Katalonan ni Seiry\xc5\xab, na ang siyang diyos naman ng bansa ng Kut\xc5\x8d. Niloko siya ni Nakago, ang pianakamataas na heneral ng bayang iyon, upang maniwalang tinalikuran siya ni Miaka at nagahasa siya. Dahil dito at sa pinagseselosan niya si Tamahome, nagsikap si Yui na magkapaghiganti kay Miaka._NEWLINE_Sa kabuonan ng kuwento, inilalarawan ang mga pagsubok na hinaharap ng dalawang dalaga, mapatadhana man o personal. Magiging lubos silang magkatunggali at nag-uunahan sa kung sino ang makakapagtawag sa kani-kanilang diyos upang makahingi ng ipinangakong tatlong kahilingan.\n_START_SECTION_\nSa telebisyon\n_START_PARAGRAPH_\nMayroong limampu\'t dalawang (52) tagp\xc3\xb2 sa telebisyon ang Fushigi Y\xc5\xabgi na hinati sa dalawang bahagi. Dagdag pa nito, mayroon din itong dalawang (2) espesyal na tagpong pantelebisyon, at may kabuuang labing tatlo (13) OAVs, na hinati sa mga sumusunod: Serye 1 (3 senaryo), Serye 2 (6 na senaryo) at Fushigi Yuugi Eikoden (4 na senaryo)_NEWLINE_Ang Fushigi Yugi anime ay nailathala sa Singapore sa ilalim ng Odex. At lumabas naman ito sa Hapan sa ilalim naman ng Shogakukan. Lumabas din ito sa wikang Ingles sa Hilagang Amerika sa ilalim ng VIZ Media. Sa Singapore, lumabas ito sa wikang Ingles sa tulong ni Chuang Yi.\n_START_SECTION_\nMga tauhan\n_START_PARAGRAPH_\nAng pangunahing tauhang si, Miaka Y\xc5\xabki, ang Katalonan ng Suzaku, at ang Pitong Mandirigmang Makalangit ni Suzaku ay bahagi ng Imperyo ng K\xc5\x8dnan. Si Suzaku ang diyos ng bansang ito, hango sa pulang ibon na si Zh\xc5\xab Qu\xc3\xa9, ang tagapagbantay ng Katimugan sa astrolohiyang Tsino.'